《崖门吊古三首 其二》
明代·吴旦

羌管胡琴一曲歌，南人渐少北人多。空闻杞女齐城哭，不见昭王汉水过。

宝册有灵浮海岛，珠襦无主寄烟萝。千年留得孤忠在，成败休论奈尔何。

作者简介：广东南海人，字而待，号兰皋。嘉靖举人。官归州守，治行第一，擢山西按察司佥事。与欧大任、梁有誉、黎民表、李时行结社广州南园，称南园后五子，以追踪明初孙蕡等南园五子之风。有《兰皋集》。